കാട് മൂടിചിത്രക്കുളം നവീകരണം കടലാസില് ഒതുങ്ങി ചങ്ങനാശേരി: രാജഭരണത്തിന്റെ ചരിത്രശേഷിപ്പായ ചിത്രകുളവും തണ്ണീര്തടവും സംരക്ഷിക്കുന്നതിനും ശോചനീയവസ്ഥയ്ക്ക് പരിഹാരം കാണുന്നതിനും നടപടി സ്വീകരിക്കുമെന്ന് നഗരസഭ അധികൃതരും ക്ലബുകളും അറിയിച്ചിരുന്നെങ്കിലും പ്രവര്ത്തനം പാതിവഴിയില്. പണ്ട് കാലത്ത് രാജകുടുംബാംഗങ്ങള് നീരാടാന് ഉപയോഗിച്ചിരുന്ന കുളമാണ് ചിത്രകുളം. തെക്കുംകൂര് രാജവംശകാലത്ത് പണികഴിപ്പിച്ച ചിത്രക്കടവ് മഹാദേവക്ഷേത്രം ഇതിനോട് ചേര്ന്നാണ് സ്ഥിതി ചെയ്യുന്നത്. ഒന്നരയേക്കറോളം സ്ഥലത്ത് വ്യാപിച്ചുകിടക്കുന്ന കുളത്തില് രാത്രിയുടെ മറവില് കക്കൂസ് മാലിന്യവും അറവുമാലിന്യങ്ങളുമടക്കമുള്ളവയും തള്ളുന്നത് പതിവാണ്. മാസങ്ങള്ക്കു മുമ്ബ് 15 ലക്ഷം രൂപമുടക്കി നഗരസഭ കുളം നവീകരിച്ചെങ്കിലും വീണ്ടും നാശത്തിലേയ്ക്ക് കൂപ്പുകുത്തി. കുളത്തിന്റെ ചുറ്റുപാടും കാടുപിടിച്ചും, മാലിന്യങ്ങള് നിക്ഷേപിച്ചും, പടവുകള് ഇടിഞ്ഞും, മലീനസമായി നിലവില് കുളം. ഇവിടെ നീന്തല്കുളമാക്കണമെന്ന ആവശ്യത്തിനു വര്ഷങ്ങളുടെ പഴക്കമുണ്ടെങ്കിലും നടപടിയൊന്നുമായില്ല. വിദ്യാര്ഥികള്ക്ക് നീന്തല് പഠിക്കാന് അവസരം ഒരുക്കുമെന്നും പാഠ്യ വിഷയത്തോടൊപ്പം നീന്തല് പഠിപ്പിക്കുമെന്നും അധികൃതര് പ്രഖ്യാപിച്ചെങ്കിലും കടലാസില് ഒതുങ്ങി. ഭരണസമിതിയുടെ അനാസ്ഥയില് കുളം വൃത്തിയാക്കി എടുക്കാന് ചെലവഴിച്ച ലക്ഷങ്ങള് പാഴായിപോകുന്ന അവസ്ഥയാണുള്ളത്. പിന്നീട്, നാളിതുവരെയായിട്ടും യാതൊരുവിധ ശുചീകരണങ്ങളും നടത്തിയിട്ടില്ല. നവീകരണത്തിന്റെ ഭാഗമായി വെട്ടിമാറ്റിയ മരങ്ങളും കാടും പടലവും എല്ലാം കുളത്തിലേക്ക് തന്നെയാണ് നിക്ഷേപിച്ചത്. ഇന്നും ഇവ ഇവിടെ കിടക്കുന്നുണ്ട്. കുളത്തിന്റെ ചുറ്റുവട്ടവും കുളത്തിലും മാലിന്യകൂമ്ബാരവും കുമിഞ്ഞു കൂടിയ നിലയിലാണ്. കുളത്തിനു ചുറ്റും വലിയ മരങ്ങളും കാടും പടര്ന്നു പിടിച്ച നിലയിലാണ്. ഇവയ്ക്കിടയിലേക്ക് ചാക്കില് കെട്ടിയമാലിന്യങ്ങളാണ് ഇവിടെ നിക്ഷേപിക്കുന്നത്. സന്ധ്യമയങ്ങിയാല് സാമൂഹ്യവിരുദ്ധരുടെ കേന്ദ്രമാണ് ഇവിടം. കുളത്തിനു ഉള്വശം മദ്യകുപ്പികളാല് നിറഞ്ഞിരിക്കുകയാണ്. ചിത്രകുളം നവീകരണ പദ്ധതിക്കു തുടക്കം കുറിച്ച് ശോചനീയാവസ്ഥക്ക് പരിഹാരം കാണുമെന്ന് പ്രതീക്ഷയിലാണ് ചിത്രകുളം സംരക്ഷിക്കുന്നതിനായി നിരവധി സംഘടനകളും ക്ലബുകളും മുന്നോട്ടു വന്ന് പ്രവര്ത്തനം നടത്തിയെങ്കിലും ഇവയെല്ലാം പാതിവഴിയില് നിലച്ചു. ലക്ഷകണക്കിന് രൂപയാണ് റോട്ടറി ക്ലബുകളും സംഘടനകളും നവീകരണത്തിനായി കണ്ടെത്തിയത്. മാസങ്ങള്ക്ക് മുന്പ് കുളത്തിന്റെ ചുറ്റുപാടും ആധുനിക രീതിയില് നവീകരിക്കുന്നതിനായി മുന്നോട്ടു വന്നെങ്കിലും ചെടികള് മാത്രം നട്ടശേഷം പിന്വാങ്ങി. നവീകരണത്തിനായി റോട്ടറി ക്ലബിന് ലഭിച്ച ഫണ്ട് കുളം നവീകരണത്തിന് ഉപയോഗിക്കാതെ, ക്ലബ് അംഗങ്ങളുടെ ലക്ഷ്യൂറിയസ് മീറ്റിംഗുകള്ക്കും മറ്റുമായി തുക വിനിയോഗിക്കുകയാണ് ചെയ്യുന്നതെന്ന ആരോപണം ശക്തമാണ്.